31.

Værtsstatsaftalen, der er undertegnet mellem Fusion for Energy og Kongeriget Spanien i 2007, indeholder en klausul om, at Spanien vil stille permanente lokaler til rådighed for F4E senest tre år efter aftalens undertegnelse. Aftalen indeholder ligeledes en bestemmelse om, at Spanien i mellemtiden, og før de endelige lokaler stilles til rådighed, vil stille midlertidige lokaler til rådighed. Eftersom Spanien endnu ikke har stillet de permanente lokaler til rådighed som fastsat i værtsstatsaftalen og har afvist at stille yderligere midlertidige lokaler til rådighed, blev bestyrelsen i december 2013 gjort opmærksom på dette forhold. I sine konklusioner: — anerkendte F4E's bestyrelse den vanskelige situation, som F4E og dets ansatte befinder sig i med hensyn til de nuværende midlertidige lokaler, og betydningen af, at F4E kommer til at disponere over en permanent bygning for sig selv for at kunne udvikle sig, og for at dets aktiviteter kommer til at løbe problemfrit — opfordrede F4E’s bestyrelse Spanien til at leve op til de forpligtelser, der var nedfældet i værtsstatsaftalen, om at stille permanente lokaler til rådighed for F4E så hurtigt som muligt og måtte bede bestyrelsesformanden om at tilskrive de spanske myndigheder for at udtrykke bestyrelsens bekymring — opfordrede F4E’s bestyrelse Spanien til at stille yderligere midlertidige kontorlokaler gratis til rådighed for F4E sammen med den aftalte personaleudvidelse af F4E, indtil de permanente lokaler er til rådighed. Bestyrelsens konklusioner blev fremsendt til de spanske myndigheder med anmodning om at lade dette forhold nyde fremme og underrette F4E's bestyrelse om de aktioner, som de påtænkte at gennemføre for at leve op til deres forpligtelser. De spanske myndigheder svarede, at de allerede stiller alle de lokaler til rådighed, der er foreskrevet i værtsstatsaftalen, og at der derfor ikke kan stilles yderligere lokaler til rådighed. Ud over de permanente lokaler henviser de til de drøftelser, der fandt sted i 2010-11 om en eventuel bygning i området, som senere blev taget af bordet af både Spanien og F4E, og afsluttede med en bemærkning om, at der i øjeblikket er en proces undervejs for at vælge et sted til den nye bygning, og at F4E snart ville blive informeret herom. Trods de spanske myndigheders udtalelser om et muligt fremskridt i forhold til beslutningen om permanente lokaler skal det understreges, at F4E til dato ikke har hørt nyt i mere end et år nu. Den rapport fra arbejdsgruppen, som Spanien refererer til, blev afsluttet i september 2013, og der har ikke siden da været truffet nogen foranstaltninger. Det seneste brev fra den kompetente spanske minister indeholder ikke nogen elementer, der giver anledning til at tro på, at der sker nogen reelle fremskridt omkring dette spørgsmål. Som nævnt adskillige gange over for de spanske myndigheder og bestyrelsen er de arbejdsforhold, som i dag er tilgængelige for fællesforetagendet, ikke tilstrækkelige og giver nu anledning til stigende problemer, der forhindrer F4E og dets ansatte i at fungere under rimelige forhold. I lyset af den væsentlige og ihærdige indsats for at besætte alle de ledige stillinger bliver situationen værre måned for måned. I en undersøgelse for nylig blandt F4E's ansatte blev forholdene omkring arbejdspladsen nævnt som et af de største problemer og årsag til bekymringer.